寄題張仲寅甘老堂
作者：楊萬里
朝代：宋

paragraphs: 屏山十論抉聖心，甘老十論刮古今。
古今刮得都見髓，持獻玉工逢刖趾。
玉皇左相華陽封，上與阿旦雙周公。
薦渠金門可登仕，金門送渠外臺試。
渠儂掉頭不肯行，有雪可釣月可耕。
恩山紫蕨椽來大，恩江白魚船樣箇。
綠蓑青篛霞上卧，不知畢逋明眎東西過。